**Ministru kabineta noteikumu projekta**

**“Grozījumi Ministru kabineta 2016. gada 15. jūlija noteikumos Nr. 474 “Darbības programmas ”Izaugsme un nodarbinātība„**

**8.4.1. specifiskā atbalsta mērķa ”Pilnveidot nodarbināto personu profesionālo kompetenci„ īstenošanas noteikumi””**

 **sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Tiesību akta projekta mērķis ir izdarīt grozījumus Ministru kabineta 2016. gada 15. jūlija noteikumos Nr. 474 “Darbības programmas ”Izaugsme un nodarbinātība„ 8.4.1. specifiskā atbalsta mērķa ”Pilnveidot nodarbināto personu profesionālo kompetenci„ īstenošanas noteikumi”, mainot atbalstāmo darbību īstenošanas nosacījumus 8.4.1. specifiskā atbalsta mērķa ”Pilnveidot nodarbināto personu profesionālo kompetenci„ (turpmāk – 8.4.1. SAM) ietvaros. Tiesību akta projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Grozījumi Ministru kabineta 2016. gada 15. jūlija noteikumos Nr. 474 “Darbības programmas ”Izaugsme un nodarbinātība„ 8.4.1. specifiskā atbalsta mērķa ”Pilnveidot nodarbināto personu profesionālo kompetenci„ īstenošanas noteikumi”” (turpmāk – noteikumu projekts) izstrādāts pēc Izglītības un zinātnes ministrijas iniciatīvas, pamatojoties uz Eiropas Savienības struktūrfondu un Kohēzijas fonda 2014.–2020. gada plānošanas perioda vadības likuma 20. panta 6. un 13. punktā ietverto deleģējumu.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2016. gada 15. jūlija noteikumi Nr. 474 “Darbības programmas “Izaugsme un nodarbinātība” 8.4.1. specifiskā atbalsta mērķa “Pilnveidot nodarbināto personu profesionālo kompetenci” īstenošanas noteikumi” (turpmāk – noteikumi) nosaka kārtību, kādā īsteno 8.4.1. SAM, kā arī, cita starpā, nosaka prasības Eiropas Sociālā fonda projekta (turpmāk – Projekts) iesniedzējam.1. Noteikumu 3.1. apakšpunktā kā prioritāri atbalstāma mērķa grupa noteikti sociālā riska grupu nodarbinātie, tostarp nodarbinātie vecumā no 45 gadiem, kas strādā profesiju klasifikatora piektās, septītās, astotās un devītās pamatgrupas profesijās, kā arī nodarbinātie vecumā no 50 gadiem, kas 7.3.2. specifiskā atbalsta mērķa „Paildzināt gados vecāku nodarbināto darbspēju saglabāšanu un nodarbinātību” projekta ietvaros saņēmuši rekomendāciju profesionālās tālākizglītības, profesionālās pilnveides vai neformālās izglītības programmas apguvei, bēgļi un personas ar alternatīvo statusu. Liela daļa no kvalifikācijām (profesijām), kuras nodarbinātie vecumā no 45 gadiem var iegūt, pabeidzot profesionālās tālākizglītības programmu Projektā, ietilpst Profesiju klasifikatora 5. (pakalpojumu un tirdzniecības darbinieki), 7. (kvalificēti strādnieki un amatnieki), 8. (iekārtu un mašīnu operatori un izstrādājumu montieri) un 9. (vienkāršās profesijas) pamatgrupas profesijās. Piemēram, Profesiju klasifikatora 5. pamatgrupā ir pavāri, 7. pamatgrupā ir metinātāji, 8. pamatgrupā ir vilces līdzekļa vadītāji (mašīnisti) – profesijas, kuras tiek piedāvātas apgūšanai Projekta ietvaros un kuras ir pieprasītas darba tirgū. Attiecīgi nodarbinātie, kas strādā nosauktajās Profesiju klasifikatora pamatgrupas profesijās, saņemot atbalstu Projekta ietvaros, nekļūst augstāk kvalificēti.  Ņemot vērā minēto, ir jānovērš pretrunas prioritārās mērķa grupas definīcijā, jo faktiski nav korekti 5., 7. un 8. pamatgrupas profesiju pārstāvjus uzskatīt par mazkvalificētiem un pieskaitīt pie sociālā riska pakļautajiem – personām ar zemākām prasmēm, ar nepietiekamu kvalifikāciju un ar lielāku ilgstošā bezdarba risku. Ievērojot minēto, kā arī lai saglabātu sākotnēji iezīmēto prioritāro mērķa grupu (mazāk kvalificētas personas, personas ar zemākām prasmēm un augstāku ilgstošā bezdarba risku), priekšroka iesaistei mācībās ir jādod nodarbinātajiem vecumā no 45 gadiem ar zemu vai darba tirgum nepietiekamu izglītības līmeni. Precizējot prioritārās mērķa grupas definīciju – nodarbinātie vecumā no 45 gadiem ar zemu izglītības līmeni (pabeigta vai nepabeigta pamatizglītība vai vispārējā vidējā izglītība), prioritāri atbalsts tiktu novirzīts tieši nodarbinātiem, kas ir mazkvalificēti, ar zemākām prasmēm un ar lielāku ilgstošā bezdarba risku. Personu ar zemu izglītības līmeni (pabeigta vai nepabeigta pamatizglītība vai vispārējā vidējā izglītība) vidū noteikti ir 9. pamatgrupas profesiju pārstāvji – personas, kuras strādā vienkāršās profesijās, piemēram, ielu strādnieki, atkritumu savācēji. Līdz ar to, kā prioritāro mērķa grupu nosakot personas vecumā no 45 gadiem ar zemu izglītības līmeni, prioritāri atbalsts tiktu sniegts arī 9. pamatgrupas profesiju pārstāvjiem. Vienlaikus izstrādes procesā ir Projekta informācijas sistēma, ar kuras palīdzību nodarbināto atbilstība Projekta mērķa grupai tiks veikta automātiski, izmantojot Projekta informācijas sistēmai pieejamos datus Valsts ieņēmumu dienesta (turpmāk – VID) datu bāzē. VID Web serviss var nodrošināt informācijas sniegšanu par personas nodarbinātības faktu, bet nevar sniegt informāciju par nodarbinātā piederību noteiktai profesiju klasifikatora grupai. Attiecīgi ar informācijas sistēmas palīdzību nevarēs noteikt prioritāri atbalstāmos nodarbinātos, ņemot vērā to piederību noteiktai profesiju klasifikatora grupai. Informācijas iegūšanai par prioritāri atbalstāmiem nodarbinātiem, bez minētās informācijas sistēmas starpniecības (VID datus iegūst un apstrādā manuāli), nepieciešams vismaz viens mēnesis, kas būtiski kavēt savlaicīgu mācību uzsākšanu. Ievērojot minēto, noteikumu projekts paredz precizēt prioritāri atbalstāmo mērķa grupu, noteikumu 3.1. apakšpunktā svītrojot nosacījumu, ka nodarbinātais (vecumā no 45 gadiem) strādā profesiju klasifikatora piektās, septītās, astotās un devītās pamatgrupas profesijās.2. Ar grozījumiem Darbības programmā "Izaugsme un nodarbinātība", kas apstiprināti ar Ministru kabineta 2018. gada 26. februāra rīkojumu Nr. 69, kā arī 2018. gada 5. jūlijā saskaņoti ar Eiropas Komisiju, veikta 8. Prioritārā virziena “Izglītība, prasmes un mūžizglītība” snieguma ietvara finanšu rādītāja “(F15) Finanšu rādītājs 8. PV (ESF)” starpposma vērtības samazināšana triju Izglītības un zinātnes ministrijas pārziņā esošo specifisko atbalsta mērķu ietvaros par kopēju summu 16 986 136 *euro* apmērā, tostarp samazinot 2018. gada starpposma finansējumu: 1) 8.4.1. SAM par 9 520 706 *euro*; 2) 8.3.3. specifiskajam atbalsta mērķim “Attīstīt NVA nereģistrēto NEET jauniešu prasmes un veicināt to iesaisti izglītībā, NVA īstenotajos pasākumos Jauniešu garantijas ietvaros un nevalstisko organizāciju vai jauniešu centru darbībā” par 3 993 793 *euro*; 3) 8.5.1 specifiskajam atbalsta mērķim “Palielināt kvalificētu profesionālās izglītības iestāžu audzēkņu skaitu pēc to dalības darba vidē balstītās mācībās vai mācību praksē uzņēmumā” par 3 471 637 *euro*.Ievērojot minēto, noteikumu projekts paredz attiecīgi samazināt noteikumu 4. punktā noteiktā 8.4.1. SAM finanšu rādītāja – līdz 2018. gada 31. decembrim sertificēti izdevumi 12 165 554 *euro* apmērā, vērtību, to nosakot 2 644 848 *euro* apmērā.3. Noteikumu 3.2. un 3.3. apakšpunktā minēts, ka mērķa grupa ir nodarbināti jaunieši vecumā no 17 līdz 24 gadiem (ieskaitot). Savukārt noteikumu 7. punkts nosaka, ka 8.4.1. SAM ietvaros attiecināmas izmaksas, kas radušās par nodarbinātiem jauniešiem vecumā no 17 līdz 29 gadiem (ieskaitot), kuri 7.2.1. specifiskā atbalsta mērķa „Palielināt nodarbinātībā, izglītībā vai apmācībās neiesaistītu jauniešu nodarbinātību un izglītības ieguvi Jauniešu garantijas ietvaros” 7.2.1.2. pasākumā (turpmāk – 7.2.1.2. pasākums) uzņemti sākotnējās profesionālās izglītības programmās otrā un trešā profesionālās kvalifikācijas līmeņa ieguvei viena vai pusotra mācību gada laikā, kuru īstenošana uzsākta 2017. gada 9. janvārī. Rezultātā izriet, ka 8.4.1. SAM ietvaros nav attiecināmas izmaksas, kas radušās par nodarbinātiem jauniešiem, kas vecāki par 24 gadiem, un kuri uzņemti 7.2.1.2. pasākumā 2017.gada 9. janvārī. Papildus norādām, ka 2017.gada 9. janvārī uzsāktajās profesionālās izglītības programmās uzņemtie jaunieši ir vecumā līdz 24 gadiem.Attiecīgi noteikumu projekts paredz tehnisku precizējumu izmaksu attiecināmības nosacījumam noteikumu 7. punktā, to salāgojot ar noteikumu 3.2. un 3.3. apakšpunktā minēto 8.4.1. SAM mērķa grupu. 4. 8.4.1. SAM ietvaros nodarbinātiem vecumā no 25 gadiem paredzēts atbalsts profesionālās tālākizglītības programmu, profesionālās pilnveides programmu un neformālās izglītības programmu apguvei, kā arī atbalsts karjeras konsultanta pakalpojumiem un ārpus formālās izglītības sistēmas apgūtās profesionālās kompetences novērtēšanai. Latvijā ir radīta modulārā profesionālās izglītības programmu (moduļu) pieeja, kas vienlaikus sekmē arī pieaugušo izglītības apguves efektivitāti. Profesionālās izglītības likums nosaka, ka modulārā profesionālās izglītības programma ir profesionālās izglītības programma, kuras profesionālo saturu atkarībā no izglītības programmai izvirzītā mērķa veido moduļu kopums un kuras apguves rezultātā var iegūt profesionālo kvalifikāciju. Savukārt apgūstot akreditētas modulārās profesionālās izglītības programmas moduli vai vairākus moduļus, kuri ir atpazīstami darba tirgū un identificējami kā novērtējamu zināšanu, prasmju un kompetenču kopums, bet neapliecina profesionālās kvalifikācijas iegūšanu, tiek izsniegta apliecība par attiecīgā moduļa vai attiecīgo moduļu apguvi.Modulārā pieeja profesionālajā izglītībā ļauj ātrāk un elastīgāk reaģēt uz uzņēmumos gaidāmo vajadzību pieaugumu pēc jaunām prasmēm un iemaņām, vienlaikus ļaujot pieaugušajiem apgūt arī īsāka un koncentrētāka satura izglītības programmas, ko piedāvā valsts, pašvaldību un privātās izglītības iestādes.Valsts izglītības satura centrs, ieviešot modulārās profesionālās izglītības programmas, ir uzsācis darbu, lai pārstrukturizētu profesionālās izglītības saturu, ieviešot uz kompetencēm un sasniedzamajiem rezultātiem balstītas izglītības programmas un veicinot profesionālās izglītības elastīgu sasaisti ar aktuālajām darba tirgus prasībām konkrētajā tautsaimniecības nozarē un profesijā. Eiropas Sociālā fonda projekta „Nozaru kvalifikācijas sistēmas izveide un profesionālās izglītības efektivitātes un kvalitātes paaugstināšana” (vienošanās Nr.2010/0274/1DP/1.2.1.1.1./10/IPIA/VIAA/001) ietvaros (2010. – 2015. gads) tika izstrādātas 56 modulārās profesionālās izglītības programmas, tai skaitā 22 sākotnējās profesionālās izglītības programmas un 34 profesionālās tālākizglītības programmas, kuras jau tagad var īstenot izglītības iestādes. Eiropas Sociālā fonda projekta 8.5.2. specifiskā atbalsta mērķa „Nodrošināt profesionālās izglītības atbilstību Eiropas kvalifikācijas ietvarstruktūrai” ietvaros tiek izstrādātas modulārās programmas visām pārējām 184 profesionālajām kvalifikācijām atbilstoši 14 nozaru kvalifikācijas struktūrām. Paredzams, ka atlikušajām profesionālajām kvalifikācijām moduļu pieeju būs iespējams uzsākt īstenot pakāpeniski, atbilstoši sasniegtajiem Projekta rezultātiem. Ievērojot minēto, noteikumu projekts paredz paplašināt atbalstāmo darbību uzskaitījumu, atļaujot nodarbinātajiem vecumā no 25 gadiem Projekta ietvaros apgūt arī modulārās profesionālās izglītības programmas profesionālajā tālākizglītībā, kā arī paredzot iespēju apgūt atsevišķu modulārās profesionālās izglītības programmas profesionālajā tālākizglītībā moduli vai moduļu kopu. Vienlaikus tiek precizēts arī noteikumu 12.2., 13.4., 13.3.1, 18.1.7., 22.3., 31.2., 31.3. un 31.8.apakšpukts un 30. punkts, iekļaujot atsauci uz jaunu atbalstāmo darbību.Kopumā modulārās profesionālās izglītības programmu īstenošanai nav būtiskas ietekmes uz mācību pasākumiem paredzēto finansējumu, jo plānots, ka daļa no pieaugušajiem, tā vietā, lai apgūtu atsevišķu izglītības programmu, izvēlēsies profesionālās izglītības apgūšanu modulārās profesionālās izglītības programmu ietvaros.Lai nodrošinātu vienotu pieeju Projektā piedāvāto izglītības programmu finansēšanai, Izglītības un zinātnes ministrija kā Eiropas Savienības fondu atbildīgā iestāde iesniegs grozījumus ar vadošo iestādi saskaņotajā vienas vienības izmaksu standarta likmju aprēķina un piemērošanas metodikā, kas paredzēs modulārās profesionālās izglītības programmas profesionālajā tālākizglītībā moduļa vai moduļu kopas īstenošanas izmaksu aprēķinu un piemērošanu. 5. Noteikumu projekts paredz noteikt jaunu kritēriju sadarbības partneru – izglītības iestāžu – iesaistei Projektā profesionālās tālākizglītības, profesionālās pilnveides, neformālās izglītības un modulārās profesionālās izglītības programmas profesionālajā tālākizglītībā moduļa vai moduļu kopas īstenošanai, paredzot izvērtēt izglītības iestādes iesaisti, lai konstatētu, vai izglītības iestāde pēdējā gada laikā nav būtiski pārkāpusi Projekta īstenošanas nosacījumus. Jauna kritērija noteikšana nepieciešama, lai pēc iespējas novērstu sadarbības partneru – izglītības iestāžu – iespējamos izglītības programmu īstenošanu regulējošo normatīvo aktu un starp Valsts izglītības attīstības aģentūru un izglītības iestādi noslēgtajā sadarbības līgumā par Projekta atbalstāmās darbības īstenošanu paredzēto nosacījumu par izglītības programmu īstenošanu, norēķinu kārtību, u.c. nosacījumu pārkāpumus, kā rezultātā rodas neattiecināmu izmaksu risks un negatīva ietekme gan uz izglītības programmu piedāvājuma kvalitāti, gan uz mērķa grupas dalībniekiem, kuri piedalās Projektā.Šāda papildu kritērija ieviešanai būs pozitīva ietekme uz Projekta īstenošanu, jo mazināsies neattiecināmu izmaksu risks, kā arī tiks nodrošināts, ka mērķa grupas personas saņem godīgus un kvalitatīvus izglītības pakalpojumus atbilstoši Projekta mērķim. Vienlaikus papildu kritērija piemērošanai tiek saglabāts samērīguma princips, ļaujot izglītības iestādēm, kuru darbībā Projekta īstenošanas laikā konstatēti pārkāpumi, tos novērst, tādējādi turpinot sadarbību. 6. Noteikumu 13.punkts paredz, ka izglītības iestādes izvēlē gan profesionālās tālākizglītības programmu īstenošanā, gan profesionālās pilnveides izglītības programmu īstenošanā finansējuma saņēmējs (Valsts izglītības attīstības aģentūra) ievēro prioritizācijas kritērijus, kas paredz, ka sadarbības līgumu par profesionālās tālākizglītības programmu īstenošanu vai profesionālās pilnveides izglītības programmu īstenošanu prioritāri slēdz ar: 1) profesionālās izglītības iestādēm, kurām piešķirts profesionālās izglītības kompetences centra statuss, 2) valsts un pašvaldību dibinātām profesionālās izglītības iestādēm, kuru infrastruktūra Eiropas Savienības fondu 2007. – 2013.gada plānošanas periodā darbības programmas “Infrastruktūra un pakalpojumi” papildinājuma 3.1.1.1. aktivitātes “Mācību aprīkojuma modernizācija un infrastruktūras uzlabošana profesionālās izglītības programmu īstenošanai” un Eiropas Savienības fondu 2014. – 2020. gada plānošanas periodā darbības programmas “Izaugsme un nodarbinātība” 8.1.3. specifiskā atbalsta mērķa “Palielināt modernizēto profesionālās izglītības iestāžu skaitu” ietvaros ir uzlabota par Eiropas Reģionālās attīstības fonda līdzekļiem, 3) pašvaldību dibinātām profesionālās izglītības iestādēm, kuru infrastruktūras modernizācijā kopš 2012. gada ir ieguldīti vismaz 500000 *euro* un kuras ir saņēmušas Nozaru ekspertu padomes atzinumu par tehniskā nodrošinājuma atbilstību izglītības programmu īstenošanai, 4) valsts dibinātām koledžām. Konkurences padomes ieskatā līdzšinējā kārtība radīja nepamatotas priekšrocības valsts un pašvaldību dibinātajām profesionālās izglītības iestādēm attiecībā uz sadarbības līgumu slēgšanu ar Valsts izglītības attīstības aģentūru par profesionālās tālākizglītības un profesionālās pilnveides izglītības programmu īstenošanu un šāda prioritizācijas sistēma attiecībā uz potenciālajiem sadarbības partneriem ierobežo konkurenci. Attiecīgi Konkurences padome aicināja Izglītības un zinātnes ministriju pārskatīt noteikumu regulējumu un novērst vienlīdzīgas konkurences apdraudējumu profesionālās izglītības jomā. Atbilstoši abu pušu pārrunātajam jautājumam par ierobežotas konkurences riskiem Projekta īstenošanā, tika panākta vienošanās, ka Izglītības un zinātnes ministrija veic papildu grozījumus 2018. gada 23. augusta Valsts sekretāru sanāksmē izsludinātajā noteikumu projektā (prot. Nr. 33 15. §; VSS-855) svītrojot noteikumu 13.1.2., 13.1.3., 13.1.4., 13.2.2., 13.2.3. un 13.2.4. apakšpunktus. Ievērojot minēto, noteikumu projekts paredz izteikt 13.1. un 13.2.apakšpunktu jaunā redakcijā.7. Noteikumu 13.4. apakšpunkts nosaka izglītības iestāžu izvēles kritēriju profesionālās tālākizglītības, profesionālās pilnveides un neformālās izglītības īstenošanai Projektā, nosakot, ka par attiecīgo izglītības programmu īstenošanu projekta ietvaros ir saņemts Pieaugušo izglītības pārvaldības padomes saskaņojums. Iekļaujot Projektā jaunu atbalstāmo darbību, kas paredz iespēju nodarbinātajiem apgūt arī atsevišķu modulārās profesionālās izglītības programmas profesionālajā tālākizglītībā moduli vai moduļu kopu, noteikumu projekts papildināts ar atsauci ka arī modulārās profesionālās izglītības programmas moduļa vai moduļu kopas īstenošanai Projektā ir saņemts Pieaugušo izglītības pārvaldības padomes saskaņojums. Savukārt attiecībā uz izglītības iestāžu izvēles kritērijiem 8.4.1. SAM ietvaros paredzētā atbalsta – sākotnējās profesionālās izglītības programmu īstenošanai otrā un trešā profesionālās kvalifikācijas līmeņa ieguvei viena vai pusotra mācību gada laikā, noteikumu 13.5. un 13.6. apakšpunkts nosaka, ka to īstenošanai Projekta ietvaros ir jāsaņem izglītības iestādes dibinātāja un Profesionālās izglītības un nodarbinātības trīspusējās sadarbības apakšpadomes saskaņojums. Normatīvā akta satura labākai uztveramībai, noteikumu projektā abi minētie apakšpunkti apvienoti, tos izsakot kā 13.5.1. un 13.5.2. apakšpunktus.8. Noteikumi paredz, ka nodarbinātā persona dalībai mācībās var tikt iesaistīta atkārtoti tikai tad, ja tā nav pabeigusi dalību mācību pasākumā. Ņemot vērā pirmās un otrās uzņemšanas kārtas ietvaros izdarītos secinājumus, tipiskākā ir situācija, ka persona neapmeklē mācības, neinformējot izglītības iestādi par iemesliem, un izglītības iestādes iekšējās kārtības noteikumos paredzētajos gadījumos ar izglītības iestādes vadītāja rīkojumu persona tiek atskaitīta no mācībām izglītības iestādē. Salīdzinoši reti ir gadījumi, kad persona, izvērtējot situāciju, mācību sākumā iesniedz iesniegumu par mācību pārtraukšanu.Ņemot vērā, ka Valsts izglītības attīstības aģentūra sadarbības partneriem – izglītības iestādēm – ir tiesīga maksāt tikai par tām personām, kas ir pilnībā pabeigušas mācības un ieguvušas mācību pabeigšanu apliecinošu dokumentu, ir nepieciešams samērīgs risinājums, kas atturētu nodarbinātas personas pārtraukt mācības, vienlaikus domājot par izglītības iestāžu interesēm. Katra nodarbinātā persona, kura apmeklē mācības, bet nepabeidz mācības, izglītības iestādei rada materiālus zaudējumus, jo mācību procesa nodrošināšanā sākotnēji tiek ieguldīti izglītības iestādes finanšu līdzekļi, kas mācību pamešanas gadījumā netiek atgūti.Tādējādi, saglabājot samērīguma principu, noteikumu projekts paredz precizēt nosacījumus personas atkārtotai dalībai mācībās, nosakot, ka personas, kuras dažādu iemeslu dēļ ir pārtraukušas mācības, atkārtoti drīkst pieteikties mācībām ne ātrāk kā 12 mēnešus pēc mācību pārtraukšanas dienas.  |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija. |
| 4. | Cita informācija | Nav. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nodarbinātās personas vecumā no 17 gadiem, izglītības iestādes un to mācību personāls. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums paplašina nodarbinātām personām vecumā no 25 gadiem pieejamo atbalsta veidu, paredzot iespēju Projekta ietvaros apgūt arī atsevišķu modulārās profesionālās izglītības programmas profesionālajā tālākizglītībā moduli vai moduļu kopu.Vienlaikus noteikumu projekta tiesiskā regulējuma izmaiņu rezultātā Centrālajai finanšu un līgumu aģentūrai un Valsts izglītības attīstības aģentūrai būs jānodrošina grozījumu veikšana 2016. gada 23. decembrī noslēgtajā vienošanās Nr. 8.4.1.0/16/I/001 “Nodarbināto personu profesionālās kompetences pilnveide”, kā arī Valsts izglītības attīstības aģentūrai jāveic grozījumi ar Projektā iesaistītajām izglītības iestādēm noslēgtajos sadarbības līgumos par sadarbību Projekta atbalstāmo darbību īstenošanā. |
| 3. | Administratīvo izmaksu monetārs novērtējums | Noteikumu projektā ietvertajam regulējumam nav ietekmes uz administratīvajām izmaksām. |
| 4. | Atbilstības izmaksu monetārs novērtējums | Noteikumu projektā ietvertajam regulējumam nav ietekmes uz atbilstības izmaksām. |
| 5. | Cita informācija | Lai pārliecinātos par Konkurences padomes konstatējumu par ierobežotas konkurences riskiem 8.4.1. SAM Projekta īstenošanā, Izglītības un zinātnes ministrija veica izglītības iestāžu prioritizēšanas nosacījumu ietekmes uz brīvas konkurences tiesību ievērošanu pieaugušo izglītības politikas ieviešanā novērtējumu. Izvērtējot minēto ziņojumu un pusēm savstarpēji pārrunājot problēmjautājumu, Konkurences padome secināja, ka darbības, uz kurām attiecas noteikumu 13. punktā ietvertā prioritārā kārtība, nerada būtisku ietekmi uz konkurences apstākļiem. Vienlaikus Konkurences padome norādīja,  ka  noteikumu 13.1. un 13.2. apakšpunktos ietvertie kritēriji attiecībā uz valsts dibinātām koledžām, kā arī valsts un pašvaldību dibinātām profesionālās izglītības iestādēm pilnībā izslēdz privāti dibinātu izglītības iestāžu tiesības slēgt sadarbības līgumus ar Valsts izglītības attīstības aģentūru, proti, tie rada nevienlīdzīgus apstākļus privātiem un publiskiem pakalpojumu sniedzējiem. Savukārt noteikumos ietvertā norma, ka Valsts izglītības attīstības aģentūra prioritāri sadarbības līgumus slēdz ar profesionālās izglītības kompetences centra statusu ieguvušām profesionālās izglītības iestādēm, atzīstama kā kvalifikācijas prasība, jo, lai izglītības iestāde iegūtu profesionālās izglītības kompetences centra statusu, tai ir jāizpilda Ministru kabineta 2013. gada 19. marta noteikumos Nr. 144 “Profesionālās izglītības kompetences centra statusa piešķiršanas un anulēšanas kārtība” ietvertos nosacījumus, no kuriem neviens nedod priekšrocības valsts vai pašvaldību dibinātām iestādēm.Ievērojot minēto, tika panākta vienošanās, ka Izglītības un zinātnes ministrija veic papildu grozījumus 2018.gada 23.augusta Valsts sekretāru sanāksmē izsludinātajos noteikumos (prot. Nr. 33 15. §; VSS-855), svītrojot noteikumu 13.1.2., 13.1.3., 13.1.4., 13.2.2., 13.2.3. un 13.2.4. apakšpunktus. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Saistītie tiesību aktu projekti | Ņemot vērā ierosinātos grozījumus noteikumu projekta 2. punktā, kā arī lai nodrošinātu, ka Izglītības un zinātnes ministrijas pārziņā esošajos specifiskajos atbalsta mērķos starpposma finanšu rādītāja sasniedzamās vērtības uz 2018. gada 31. decembri atbilst Darbības programmas „Izaugsme un nodarbinātība” grozījumiem Nr. 3, ir veikti 2018. gada 20. martā atbilstoši grozījumi Ministru kabineta 2015. gada 7. jūlija noteikumos Nr. 385 “Darbības programmas „Izaugsme un nodarbinātība” 8.3.3. specifiskā atbalsta mērķa „Attīstīt NVA nereģistrēto NEET jauniešu prasmes un veicināt to iesaisti izglītībā, NVA īstenotajos pasākumos Jauniešu garantijas ietvaros un nevalstisko organizāciju vai jauniešu centru darbībā” īstenošanas noteikumi” un 2018.gada 16.oktobrī Ministru kabineta 2016. gada 15. jūlija noteikumos Nr. 483 “Darbības programmas „Izaugsme un nodarbinātība” 8.5.1. specifiskā atbalsta mērķa „Palielināt kvalificētu profesionālās izglītības iestāžu audzēkņu skaitu pēc to dalības darba vidē balstītās mācībās vai mācību praksē uzņēmumā” īstenošanas noteikumi” attiecīgi samazinot to starpposma finanšu rādītāja sasniedzamās vērtības uz 2018. gada 31. decembri. |
| Atbildīgā institūcija | Izglītības un zinātnes ministrija. |
| Cita informācija | Nav. |
|  |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts 2018. gada 21. augustā tika ievietots tīmekļa vietnē [www.izm.gov.lv](http://www.izm.gov.lv). |
| 2. | Sabiedrības līdzdalība projekta izstrādē | Sabiedrības līdzdalība noteikumu projekta izstrādē tika nodrošināta, ievietojot noteikumu projektu tīmekļa vietnē [www.izm.gov.lv](http://www.izm.gov.lv) un aicinot sabiedrības pārstāvjus rakstiski sniegt viedokli par noteikumu projektu tā izstrādes stadijā – nosūtot elektroniski uz elektronisko pasta adresi: pasts@izm.gov.lv un esf@izm.gov.lv vai sniedzot viedokli klātienē. |
| 3. | Sabiedrības līdzdalības rezultāti | Noteikumu projekta izstrādes stadijā sabiedrības viedoklis netika saņemts. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Izglītības un zinātnes ministrija, Centrālā finanšu un līgumu aģentūra, Valsts izglītības attīstības aģentūra, izglītības iestādes. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpildes rezultātā netiek paplašinātas vai sašaurinātas esošo institūciju funkcijas, kā arī nav nepieciešams veidot jaunas institūcijas, likvidēt vai reorganizēt esošās institūcijas.Projekta izpilde nodrošināma pieejamo cilvēkresursu ietvaros. |
| 3. | Cita informācija | Nav. |

 Izglītības un zinātnes ministrs Kārlis Šadurskis

 Vīza:

 Valsts sekretāre Līga Lejiņa

L.Vilde-Jurisone

67047767, liga.vilde-jurisone@izm.gov.lv